Andreas Steenberg (RV), 2012-12-11:
Jeg skal beklage, men når man er et relativt lille parti eller i hvert fald et parti, hvor der jo er en del, der er ministre, er der sådan forskellige møder på samme tid, som jeg hopper lidt frem og tilbage mellem.
Jeg vil ikke lægge skjul på, at det helt store problem for landdistrikterne i Danmark er det massive tab af private arbejdspladser, der er sket.
Nu kommer jeg med lidt statistik fra Arbejderbevægelsens Erhvervsråd.
I hele Danmark har vi under krisen tabt de her 160.000 private job.
Det svarer til ca. 10 pct. af de private job, der er i Danmark.
Men i København er det kun 3 pct., man har tabt.
I Vestjylland er det 12,5 pct., på Fyn er det 16,7 pct.
, og i Nordjylland er det 13,2 pct. Derfor må man jo konkludere, at de økonomiske udfordringer og tab af job har været meget, meget ulige fordelt geografisk, og det rammer landdistrikterne i helt enorm grad.
Det gør regeringen jo igennem f.eks. afskaffelse af sukker- og fedtskatten; det gør vi i et bredt samarbejde hen over midten gennem reformer af arbejdsmarkedet, som gør, at flere kommer ud på arbejdsmarkedet og i beskæftigelse.
Nogle af de her tiltag er forudsætningen for at skabe vækst og indtjening i landdistrikterne, så de tjener penge selv og har noget erhvervsliv, der tjener penge til den kommune, de er placeret i, og til de borgere, der bor i den kommune.
Her må jeg jo nok indrømme, at jeg har manglet Dansk Folkeparti.
O.k., efter 7-8 års tilbageholdenhed og reformangst blev partiet presset til en dagpengereform og en efterlønsreform, men efter valget, hvor tøjlerne blev frie, har Dansk Folkeparti altså ikke turdet gå med i skattereform, førtidspensionsreform, fleksjobreform, og det ser også besværligt ud med den her kontanthjælpsreform.
Og det synes jeg er svagt over for vores landdistrikter, for selv om det ikke handler direkte om landdistrikter, når vi snakker reformer og økonomisk ansvarlighed, så er det det, der skal sikre de rammevilkår, der skal til, for at få nogle produktionsarbejdspladser, nogle private job tilbage i de områder, som har tabt dem under krisen.
I dag fremsætter Dansk Folkeparti så et konkret forslag om at lave en plan for at udflytte statslige arbejdspladser.
Jeg vil foreslå Dansk Folkeparti at gå til et konkret ministerium og så prøve at få analyseret en konkret institution, man ønsker, for at se om det kan lade sig gøre.
Vi er ikke fuldstændig afvisende over for at kigge på sådan et forslag, men det afhænger selvfølgelig af, hvad for en økonomi der vil være i at lave det, og hvilke konsekvenser det vil have for sådan en institution.
I parentes bemærket
Og det må man jo så analysere i forhold til en konkret institution.
Hvis vi så ser på nogle af de ting, som Dansk Folkeparti kritiserer, så arvede vi fra de borgerlige et krav om at skære 5 pct. i staten.
Det synes jeg faktisk er noget at være stolt over som landdistriktsordfører.
Jeg ved godt, at der jo så kommer ordførere fra VKO og lige pludselig er imod den her besparelse, men de har jo ikke kunnet, så vidt jeg har hørt, komme med andre spareforslag.
Hvad var der sket, hvis VK-regimet havde fortsat?
Så skulle de jo have implementeret den her 5-procents-besparelse.
Nu kommer Venstre med den her nulvækst, og det får da massive konsekvenser ude i kommuner og regioner, men det får da også store konsekvenser for uddannelse og forsvar og alt mulig andet.
Det er 30 mia. kr., man vil spare, i forhold til den nuværende regering, og det er da umuligt for mig at se, at det ikke får nogle konsekvenser for landdistrikterne, for en af de måder, på hvilken man kan spare, uden at det går ud over mængden af sygehusbehandlinger, er ved at lukke sygehuse.
Måden, man kan spare på, uden at færre får en uddannelse, er ved at have færre uddannelsesinstitutioner.
Som afslutning vil jeg sige, at vi har gennemført den her 5-procents-besparelse i staten og er kommet igennem med, at 85 pct. af jobbene bliver nedlagt i København.
Vi har fået styr på statsforvaltningernes økonomi, som VKO lod sejle, og det var altså især job i de større byer, der røg, da vi lavede om på statsforvaltningerne.
Det synes jeg trods alt viser, at regeringen i den her krisetid har haft fokus på landdistrikterne.
Jeg tror ikke på, at VKO vil få bevaret flere med den her nye nulvækst, som de kommer med, og derfor er vi imod beslutningsforslaget.